​

**Električni tramvaj u Dubrovniku** je povezivao Dubrovnik s Gružem, koji tada nije bio sastavni dio grada, a od 1910. do 1970. Bio je to jedini tramvaj koji je prometovao u Dalmaciji.

Povijest
--------

Gradnjom uskotračne pruge Brod - Bosanski Brod - Doboj - Sarajevo - Metković, te pruge Gabela - Zelenika (s odvojkom prema Dubrovniku), Dubrovnik dobiva na značaju u tadašnjoj Austro-Ugarskoj. Izgradnja pruge je potakla i ideju o povezivanju Gruža i Pila, a obzirom da je Gruž u to vrijeme bio luka ali i periferija grada. Prva pretpostavka za ostvarenje ove ideje bila je izgradnja i početak rada elektrane u Dubrovniku 1. lipnja 1901. Već 1905. je osnovan Odbor za gradnju električnog tramvaja. Gradnja je napravljena (za to vrijeme) u rekordnom roku od 48 radnih dana. Širina kolosijeka bila je 760 mm. Od tvrtke "Grazer Wagonen und Maschinenfabrik" iz Graza nabavljeno je pet motornih kola (označenih brojevima od 1 do 5), tri zatvorene prikolice (označene brojevima 21, 22 i 23) te kolni ormar i kolni slog.

Prometovanje tramvaja
---------------------

Promet je pušten u pogon 22. prosinca 1910. Postojale su dvije tramvajske linije: od Pila do kolodvora (željezničke stanice) te od Pila do Lapada. U motorna kola putnici su ulazili na stražnjoj, a izlazili na prednjoj platformi, dok su u prikolicu su ulazili sa svih strana. 

Uoči Prvog svjetskog rata postojala je zamisao da se pruga produži od Pila do Ploča. Bila su osigurana i znatna sredstva za to, međutim, ta zamisao nikada nije realizirana.

Zanimljivosti vezane za dubrovački tramvaj su da je od samog početka prometovanja postojao je i vagon za poštu, a mogle su se naručiti i posebne tramvajske vožnje izvan voznog reda.

Kraj prometovanja
-----------------

Motorna kola i otvorena prikolica u Tehničkom muzeju u Zagrebu
Usljed dotrajalosti i otkazivanja kočnica, 7. ožujka 1970. dogodila se prometna nesreća u kojoj je tramvaj broj 5 iskočio iz tračnica. Tom prilikom poginuo je jedan putnik, a četrnaest ih je bilo ozlijeđeno. Dva dana nakon nesreće promet na relaciji Pile – Bolnica je obustavljen, a 20. ožujka iste godine tramvajski promet u Dubrovniku je potpuno obustavljen.

Jedna garnitura motornih kola (br. 7) s otvorenom prikolicom (br. 23) iz 1912. danas je izložena u Tehničkom muzeju u Zagrebu.

Izvori
------

1. 1 2   Dobrodošli u Dubrovnik, zima 2010./11. *100 godina dubrovačkog tramvaja*, TZ grada Dubrovnika, 2009. ISSN 1334-160X, str. 17.
2. 1 2   Priče iz knjige „Dubrovački spomenar" Vedrana Benića: Dubrovački tramvaj Pristupljeno 29. studenoga 2013.
3. ↑  Prije 43 godine dogodila se najteža nesreća u povijesti dubrovačkog tramvaja Arhivirano 2013-03-10 na Wayback Machine-u Pristupljeno 7. ožujka 2013.

Vanjske veze
------------

***Tramvajski promet u Dubrovniku*** na Wikimedijinoj ostavi

* Dubrovački tramvaj Arhivirano 2005-02-09 na Wayback Machine-u
* Dubrovački tramvaj u Tehničkom muzeju u Zagrebu Arhivirano 2013-12-07 na Wayback Machine-u

| * p
* r
* u
Tramvajski promet u Hrvatskoj |
| --- |
| Tramvajski sustavi | Zagreb • Osijek |  |
| Nekadašnji tramvajski sustavi | Dubrovnik • Rijeka • Pula • Opatija |
| Tramvajski operateri | ZET (Zagreb) • GPP (Osijek) |
| Tipovi tramvajskih vozila | TMK 201 • Tatra T3 • Tatra T4 • Tatra KT4 • Düwag GT-6 • TMK 2100 • TMK 2200 • TMK 2300 **Povijesni tipovi:** M-22 • M-24 • TMK 100 • TMK 101 • TMK 200 • TMK 900 |